Súradnice: 41°55′54″S 25°54′01″V﻿ / ﻿41,93167°S 25,90028°V﻿ / 41.93167; 25.90028

**Historické múzeum** (bulh. Исторически музей – *Istoričeski muzej*), známe aj ako **Stará pošta** (bulh. Старата поща – *Starata pošta*) je budova z druhej polovice 19. storočia, dnes slúžiaca ako múzeum  ktorá sa nachádza v meste Charmanli v Chaskovskej oblasti v južnom Bulharsku.

Budova má pridelený štatút kultúrnej pamiatky miestneho významu.

Lokalita
--------

Budova historického múzea sa nachádza v centrálnej časti mesta Charmanli na námestí „Văzraždane" (bulh. площад „Възраждане"‎ – ploštad „Văzraždane", doslova *Námestie obrodenia*) č. 11.

Dejiny budovy
-------------

Budova bola postavená v priebehu roku 1884.

Úplne pôvodne mala budova slúžiť ako škola, nakoniec však po dostavaní slúžila ako poštová stanica. Od 9. septembra 1944 budova začala zároveň slúžiť ako sídlo obvodného náčelníka a správy Ľudových milícií. Po postavení novej budovy pošty sa budova stala sídlom charmanlijskej pobočky Agrárno-priemyselného komplexu.

V septembri 1977 získala budova štatút kultúrnej pamiatky miestneho významu.

V roku 1993, potom čo bola niekoľko rokov nevyužívaná, sa budova stala sídlom historického múzea (v tom čase ešte múzejnej zbierky).

V roku 2017 prebehli na budove reštauračné práce.

Charakteristika budovy
----------------------

Celkový pohľad na budovu zo severu
Autorom projektu budovy je talianský architekt Pietro Montani.

Budova je masívna monilitická s kamennými základmi. Je dvojposchodová so suterénom.

Stojí na zastavanej ploche 450,61 m². Rovnakú plochu zaujíma aj druhé poschodie. Rozloha suterénu je 263,72 m². Celková rozloha budovy tak dosahuje až 1164,94 m².

Múzeum
------

### Dejiny múzea

Prvé myšlienky na založenie múzejnej zbierky zameranej na artefakty spojené s dejinami mesta a okolia sa objavili medzi dejateľmi charmanlijských komunitných centier v 40. rokoch 20. storočia. V roku 1958 Vedúci výbor komunitného centra Družba ustanovil tzv. Múzejný výbor, ktorého úlohou bolo, založiť pri komunitnom centre múzejnú zbierku.

V roku 1964 sa predstavitelia komunitného centra obrátili na Ministerstvo kultúry so žiadosťou o registráciu múzejnej zbierky pri Ľudovom komunitnom centre Družba v Charmanli. Zbierka bola umiestnená v dvoch miestnostiach v budove z roku 1835 ležiacej vo dvore Chrámu svätého Atanáza (budova pôvodne slúžila ako prvá charmanlijská škola). Múzejná zbierka v tom čase pozostávala z troch tematických oddelení, ktorými boli *Archeológia*, *Etnografia* a *Revolučné hnutie a socialistická výstavba*. Oficiálne otvorenie múzejnej zbierky pre návštevníkov prebehlo 18. januára 1968 pri príležitosti deväťdesiateho výročia oslobodenia mesta od osmanskej nadvlády. V roku 1993 bola múzejná zbierka premiestnená do budovy tzv. *Starej pošty* – teda do súčasných priestorov.

V roku 1995 bola na Ministerstvo kultúry podaná žiadosť o reklasifikáciu múzejnej zbierky na mestské múzeum. Ministerstvo kultúry žiadosť schválilo a v roku 2000 tak vzniklo súčasné charmanlijské historické múzeum. Oficiálne bolo vyhlásené rozhodnutím mestského zastupiteľstva mesta Charmanli č. 327 27. októbra 2000, pričom protokolárny list bol podpísaný vtedajšou bulharskou ministerkou kultúry Emmou Moskovovou.

### Múzejná zbierka

Expozičné priestory múzea zaberajú celkovú plochu až 900 m². Múzejná zbierka pozostáva z približne 20 000 expozičných jednotiek. Celá múzejná expozícia je tematicky rozdelená v rámci troch oddelení. Sú nimi: *Archeológia*, *Etnografia* a *Nové a najnovšie dejiny*.

* Archeológia – vystavené sú napríklad časť antického voza hlavy pantera (pričom rovnaká je vyobrazená na znaku múzea), hlavica so starogréckym nápisom objavená v oblasti obce Poľanovo, kamenné dosky s reliéfovými vyobrazeniami z čias tráckej správy oblasti, súborný nález železných pracovných nástrojov z čias rímskej nadvlády, hromadný numizmatický nález z pevnosti Castra Rubra, v ktorom sa nachádzajú zlaté mince z čias cisárov Maurikia I. a Hérakleia, ako aj mnoho iných exponátov.

* Etnografia – predstavené sú napríklad tradičné ženské kroje a ozdoby, ako aj mužské odevy z Charmanli a okolia, rôzne domáce potreby zo začiatku 20. storočia, ako aj množstvo exponátov spojených s tradičnou obživou a remeslami miestneho obyvateľstva, ako napríklad kolovrátok, vreteno, nožnice na strihanie oviec, úľ a mnohé ďalšie.

* Nové a najnovšie dejiny – vystavené sú mnohé exponáty spojené s novšími dejinami mesta, medzi najzaujímavejšie patrí napríklad zbierka chladných a strelných zbraní z obdobia po oslobodení mesta, kľúč od charmanlijského karavanserailu, archív Atanasa Nikolova – dlhoročného umeleckého riaditeľa súboru *Chorištenci*, materiály spojené s osvetovou činnosťou v meste, rády a medaily z obdobia prvej a druhej svetovej vojny, ako aj z obdobia socializmu, alebo množstvo originálnych fotografií dokumentujúcich rôzne udalosti z minulosti mesta.

### Zvyšné priestory

Okrem stálych expozičných priestorov sa v priestore budovy nachádza sála určená pre dočasné výstavy. Zvyšné priestory zaberá múzejný archív a administratívna časť s knižnicou s približne 1500 titulmi.

Štatút a dôvod pamiatkovej ochrany
----------------------------------

Kategória: kultúrna pamiatka miestneho významu,

Dátum vyhlásenia: 11. september 1977

Dôvod pamiatkovej ochrany: architektonicko-staviteľská hodnota stavby

Oficiálny názov na zozname kultúrnych pamiatok: *Starata pošta* (bulh. Старата поща, doslova *Stará pošta*)

Galéria
-------

* pohľad na budovu z juhozápadupohľad na budovu z juhozápadu
* pohľad na budovu zo severozápadupohľad na budovu zo severozápadu
* detailný pohľad na hlavný vchod do budovydetailný pohľad na hlavný vchod do budovy

Referencie
----------

1. 1 2 3   harmanli.nit.bg, [cit. 2023-12-15]. Dostupné online.
2. 1 2 3 4 5 6 7 8 9 10 11 12 13 14   harmanli.nit.bg, [cit. 2023-12-15]. Dostupné online.
3. 1 2 3 4 5 6 7 8 9 10 11  Институт за приложна музеология. *Исторически музей - Харманли* [online]. museology.bg, [cit. 2023-12-15]. Dostupné online.
4. 1 2 3 4 5 6 7 8 9 10 11 12 13 14 15  Община Харманли. *Исторически музей* [online]. harmanli.bg, [cit. 2023-12-15]. Dostupné online.
5. 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32  Харманли Музей. *История* [online]. museumharmanli.com, [cit. 2023-12-15]. Dostupné online.
6. 1 2 3 4 5 6 7 8 9  Национален институт за недвижимо културно наследство. *НИНКН: Област Хасково* [online]. ninkn.bg, [cit. 2023-12-05]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Historické múzeum (Charmanli)**